Billige ‘AirPods Lite’ i sigte

Det skorter bestemt ikke på trådløse hovedtelefoner. Heller ikke på billige modeller. Nu mener en analytiker at vide, at Apple vil lave et sæt “AirPods Lite” der skal stjæle markedsandele på de nederste hylder.

Kilden er analytikeren Jeff Pu fra Haitong Intl Tech Research og rygterne viderebringes af 9to5Mac. På trods af, at Apple vel nok aldrig tidligere har sigtet efter at underbyde konkurrenternes priser.

De seneste “almindelige” AirPods, der er generation tre, kom på markedet for lidt over et år siden (læs vores anmeldelse her). De koster fra 1.699 kroner, hvilket er en del mere end mange af konkurrenterne. De billigste AirPods i æblebutikken er anden generation, der kan købes for 1.299 kroner.

Apple udsendte i efteråret også AirPods Pro 2, der ligger i et noget højere prisleje, ligesom firmaet sælger over-ear-modellen AirPods Max.

Men planen er, ifølge Jeff Pu, at udskifte den nuværende andengeneration af AirPods med en endnu billigere model, så der kommer fire forskellige modeller på hylderne:

AirPods Lite (eller hvad de nu kommer til at hedde).

AirPods 3. Generation

AirPods Pro 2

AirPods Max

Præcis hvilke funktioner “AirPods Lite” ville have, eller hvor meget de vil koste, er der ingen gisninger om. Som 9to5Mac påpeger, kan Apple også vælge at reducere prisen på anden generation af AirPods yderligere.

Billige ‘AirPods Lite’ i sigte